**NÁVRH**

**Všeobecne záväzné nariadenie č. 3/2021**

**Mesta Námestovo**

**o miestnom poplatku za komunálne odpady a drobné stavebné odpady**

Mestské zastupiteľstvo mesta Námestovo vo veciach územnej samosprávy podľa § 6 ods. 1 zákona č. 369/1990 Zb. o obecnom zriadení v znení neskorších predpisov v spojení s ustanovením podľa § 83 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov vydáva toto všeobecne záväzné nariadenie.

**§ 1**

**Úvodné ustanovenie**

Základné náležitosti o miestnom poplatku za komunálne odpady a drobné stavebné odpady sú ustanovené v § 77 až § 83 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov.

**§ 2**

**Predmet úpravy**

(1)Predmetom tohto všeobecne záväzného nariadenia je určenie náležitosti miestneho poplatku za komunálne odpady a drobné stavebné odpady v meste Námestovo (ďalej len „mesto).

(2) Všeobecne záväzné nariadenia upravuje:

1. stanovenie sadzieb poplatku v nadväznosti na zavedený zber odpadu,
2. určenie spôsobu vyrubenia a platenia poplatku,
3. stanovenie podmienok pre vrátenie, zníženie a odpustenie poplatku.

**§ 3**

**Poplatok**

(1) Poplatok platí:

1. fyzická osoba**,** ktorá má v meste trvalý pobyt alebo prechodný pobyt alebo ktorá je na území mesta oprávnená užívať alebo užíva nehnuteľnosť,
2. právnická osoba, ktorá je oprávnená užívať alebo užíva nehnuteľnosť nachádzajúcu sa na území mesta na iný účel ako na podnikanie,
3. podnikateľ, ktorý je oprávnený užívať alebo užíva nehnuteľnosť nachádzajúcu sa na území mesta na účel podnikania.

**§ 4**

**Sadzba poplatku**

Sadzba poplatku je:

1. 0,073 Eur na osobu a kalendárny deň,
2. 0,0287 Eur za 1 liter zmesového komunálneho odpadu pri zbernej nádobe s objemom 110 litrov,
3. 0,0119 Eur za 1 liter zmesového komunálneho odpadu pri zbernej nádobe s objemom 1100 litrov ,
4. 0,035 Eur pre jeden kilogram drobných stavebných odpadov bez obsahu škodlivín.

**§ 5**

**Určenie poplatku**

Mesto určuje poplatok:

1. ako súčin sadzby poplatku a počtu kalendárnych dní v zdaňovacom období, počas ktorých má alebo bude mať fyzická osoba v meste trvalý alebo prechodný pobyt alebo ktorá je na území mesta oprávnená užívať alebo užíva nehnuteľnosť,
2. ako súčin frekvencie odvozov, sadzby a objemu zbernej nádoby, ktorú poplatník užíva v súlade so zavedeným množstvovým zberom komunálnych odpadov.

Množstvový zber mesto zaviedlo pre poplatníkov, ktorí sú na území mesta oprávnení užívať alebo užívajú nehnuteľnosť nachádzajúcu sa na území mesta na účel podnikania, pre právnickú osobu, ktorá je oprávnená užívať alebo užíva nehnuteľnosť nachádzajúcu sa na území mesta na iný účel ako na podnikanie a pre poplatníkov, ktorí obývajú alebo užívajú rodinný dom.

**§ 6**

**Vyrubenie poplatku a splatnosť**

(1) Mesto vyrubuje poplatok každoročne na celé zdaňovacie obdobie. Vyrubený poplatok je splatný do 15 dní odo dňa nadobudnutia právoplatnosti rozhodnutia.

(2) Poplatník môže vyrubený poplatok, ktorý bol rozhodnutím určený v splátkach, zaplatiť aj naraz najneskôr v lehote splatnosti prvej splátky.

(3) Poplatník môže zaplatiť poplatok na účet správcu dane alebo hotovosťou do pokladne mesta.

(4) Ak poplatníkov žijúcich v spoločnej domácnosti zastupuje jeden z nich, mesto vyrubí poplatok v celkovej sume tomuto zástupcovi.

(5) Poplatník uhradí poplatok za drobný stavebný odpad podľa §4 písm. d) priamo na zbernom dvore pri odovzdaní odpadu. Splatnosť poplatku je ihneď pri odovzdaní odpadu na zbernom dvore prevádzkovateľovi zberného dvora.

**§ 7**

**Množstvový zber**

(1)V priebehu zdaňovacieho obdobia sa môže uskutočniť na jednej adrese umiestnenia zbernej nádoby len jedna zmena frekvencie vývozu.

(2)Lehota na zaplatenie poplatku pri množstvovom zbere je stanovená v rozhodnutí, ktorým mesto určuje poplatok na príslušné zdaňovacie obdobie.

(3) Mesto určuje pre poplatníkov, ktorí obývajú alebo užívajú rodinné domy frekvenciu vývozu:

1. 1 osoba frekvencia vývozu 1 x mesačne,
2. 2 až 4 osoby frekvenciu vývozu 1 x za 14 dní,
3. pre 5 a viac osôb 1 x týždenne.

(4) Mesto určuje pre:

1. pre právnickú osobu, ktorá je oprávnená užívať alebo užíva nehnuteľnosť nachádzajúcu sa na území mesta na iný účel ako na podnikanie a podnikateľa, ktorý je oprávnený užívať alebo užíva nehnuteľnosť nachádzajúcu sa na území mesta na účel podnikania frekvenciu vývozu 1 x za 14 dní alebo 1 x za týždeň pri 1100 litrovej nádobe,
2. pre podnikateľa, ktorý je oprávnený užívať alebo užíva nehnuteľnosť nachádzajúcu sa na území mesta na účel podnikania frekvenciu vývozu 1 x za 14 dní pri 110 litrovej nádobe.

**§ 8**

**Vrátenie poplatku**

(1) Správca poplatku poplatok alebo jeho pomernú časť vráti poplatníkovi, ktorému zanikla povinnosť platiť poplatok v priebehu zdaňovacieho obdobia ak  preukáže:

1. skončenie trvalého lebo prechodného pobytu v meste,
2. zánik práva užívať nehnuteľnosť na území mesta najmä z dôvodu zrušenia prevádzky, skončenia nájmu alebo zániku vlastníctva k nehnuteľnosti.

(2) Zmeny skutočností rozhodujúcich na zánik poplatkovej povinnosti v priebehu zdaňovacieho obdobia je poplatník povinný oznámiť správcovi poplatku do 30 dní odo dňa, keď tieto nastali.

**§ 9**

**Zníženie a odpustenie poplatku**

(1) Správca poplatku poplatok zníži o 50%, ak poplatník preukáže, že viac ako 90 dní v zdaňovacom období sa nezdržiava alebo sa nezdržiaval na území mesta na základe nasledujúcich podkladov:

1. potvrdenie o návšteve školy mimo mesta spolu s dokladom o ubytovaní, prípadne preukázaním iného spôsobu ubytovania ( napríklad nájomná zmluva),
2. potvrdenie zamestnávateľa o trvaní pracovného pomeru na území Slovenskej republiky mimo mesta s dokladom o ubytovaní, prípadne preukázaním iného spôsobu ubytovania v mieste práce ( napríklad nájomná zmluva),
3. oznámenie o počte dní v zdaňovacom období, počas ktorých sa za preukázané obdobie nezdržiava alebo nezdržiaval na území mesta, pokiaľ to nevyplýva z podkladov predložených podľa písmena a), b).

(2) Správca poplatok zníži o 50% fyzickej osobe, ktorá je držiteľom preukazu fyzickej osoby s ťažkým zdravotným postihnutím, držiteľom preukazu fyzickej osoby s ťažkým zdravotným postihnutím so sprievodom alebo prevažne alebo úplne bezvládnej fyzickej osobe.

(3) Správca poplatok zníži o 50% fyzickej osobe staršej ako 70 rokov.

(4) Ak u jedného poplatníka vznikne nárok na zníženie poplatku z viacerých dôvodov súčasne, uplatní sa zníženie poplatku výhodnejšie pre poplatníka.

(5) Správca poplatku poplatok odpustí za obdobie, za ktoré poplatník preukáže , že sa nezdržiava alebo sa nezdržiaval na území mesta viac ako 90 dní v zdaňovacom období na základe nasledujúcich podkladov:

1. potvrdenie alebo iný doklad o trvaní pracovného pomeru mimo územia Slovenskej republiky,
2. povolenie alebo iný doklad o trvaní pobytu v inom štáte,
3. rozhodnutie o výkone trestu odňatia slobody alebo o výkone väzby,
4. oznámenie o počte dní v zdaňovacom období, počas ktorých sa za preukázané obdobie nezdržiava alebo nezdržiaval na území mesta, pokiaľ to nevyplýva z podkladov predložených podľa písmena a),b).

(6) Poplatník je povinný najneskôr do 90 dní po skončení zdaňovacieho obdobia si uplatniť nárok na zníženie alebo odpustenie poplatku, inak uplatnenie nároku zaniká.

**§ 10**

**Poplatkové konanie**

Poplatkové konanie vo veciach neupravených týmto nariadením sa riadi zákonom č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších zmien.

**§ 11**

**Zrušovacie ustanovenie**

Zrušuje sa VZN mesta č. 4/2014 prijaté uznesením MsZ č. 78/2014 zo dňa 10.12.2014 a zmena č. 1 schválená uznesením MsZ č. 97/2015 zo dňa 09. 12.2015.

**§ 12**

**Účinnosť**

Úplné znenie VZN mesta Námestovo bolo prijaté uznesením č. Mestským zastupiteľstvom mesta Námestovo dňa ............... a  nadobúda účinnosť **1. januára 2022.**

Vyvesené na úradnej tabuli: 25. 10. 2021

Zvesené z úradnej tabule: